b'\n_START_ARTICLE_\nThe Saturdays\n_START_SECTION_\n2007 \xe2\x80\x93 2009: Debutul discografic\n_START_PARAGRAPH_\nCele cinci componente ale forma\xc8\x9biei au semnat un contract de promovare cu casa de discuri Fascination Records, o companie afiliat\xc4\x83 firmei Polydor Records. Primul lor album de studio a fost \xc3\xaenregistrat \xc3\xaentr-un interval de dou\xc4\x83 luni, \xc3\xaen mai \xc8\x99i iunie 2008, la compunerea materialului particip\xc3\xa2nd \xc8\x99i echipa de produc\xc4\x83tori Xenomania, care sunt cunoscu\xc8\x9bi \xc3\xaen principal pentru colabor\xc4\x83rile cu Alesha Dixon, Girls Aloud, Sophie Ellis-Bextor \xc8\x99i Sugababes. \xc3\x8enaintea lans\xc4\x83rii unui extras pe single, forma\xc8\x9bia a participat la turneul Tangled Up, al grupului muzical britanic Girls Aloud. Ulterior, a fost promovat\xc4\x83 \xc3\xaenregistrarea \xe2\x80\x9eIf This Is Love\xe2\x80\x9d, care a devenit primul disc single al viitorului album. Descris\xc4\x83 ca \xe2\x80\x9eun efort solid \xc8\x99i promi\xc8\x9b\xc4\x83tor\xe2\x80\x9d, compozi\xc8\x9bia s-a clasat pe locul 8 \xc3\xaen UK Singles Chart, intr\xc3\xa2nd \xc8\x99i \xc3\xaen lista european\xc4\x83 compilat\xc4\x83 de publica\xc8\x9bia Billboard pe locul 33. Trei luni mai t\xc3\xa2rziu a fost lansat c\xc3\xa2ntecul \xe2\x80\x9eUp\xe2\x80\x9d, care a ocupat pozi\xc8\x9bia cu num\xc4\x83rul 5 \xc3\xaen Regatul Unit, sta\xc8\x9bion\xc3\xa2nd \xc3\xaen clasamentul oficial timp treizeci de s\xc4\x83pt\xc4\x83m\xc3\xa2ni \xc8\x99i \xc3\xaenregistr\xc3\xa2nd v\xc3\xa2nz\xc4\x83ri totale de peste 200.000 de exemplare._NEWLINE_Albumul pe care au fost incluse \xe2\x80\x9eIf This Is Love\xe2\x80\x9d \xc8\x99i \xe2\x80\x9eUp\xe2\x80\x9d, intitulat Chasing Lights, a fost lansat la scurt timp dup\xc4\x83 cel de-al doilea single, debut\xc3\xa2nd pe treapta cu num\xc4\x83rul 11 \xc3\xaen lista celor mai bine v\xc3\xa2ndute albume din Regatul Unit. \xc3\x8enceputul anului 2009 a adus \xc3\xaen aten\xc8\x9bia publicului lansarea celui de-al treilea c\xc3\xa2ntec de pe material, \xe2\x80\x9eIssues\xe2\x80\x9d. compact discul a \xc3\xaenceput s\xc4\x83 fie comercializat pe data de 5 ianuarie, urc\xc3\xa2nd p\xc3\xa2n\xc4\x83 pe locul 4 \xc3\xaen UK Singles Chart. Forma\xc8\x9bia a fost nevoit\xc4\x83 s\xc4\x83 modifice un vers al textului pentru a nu \xc3\xaencuraja violen\xc8\x9ba, \xc3\xaenregistrarea fiind descris\xc4\x83 ca \xe2\x80\x9eo ofert\xc4\x83 destul de pl\xc4\x83cut\xc4\x83 pentru aceast\xc4\x83 perioad\xc4\x83 a anului, dar \xc3\xaei lipse\xc8\x99te elementul distinctiv posedat de precedentele discuri single ale grupului\xe2\x80\x9d. urc\xc3\xa2nd p\xc3\xa2n\xc4\x83 pe locul 4 \xc3\xaen UK Singles Chart._NEWLINE_La scurt timp, au fost date publicit\xc4\x83\xc8\x9bii informa\xc8\x9bii conform c\xc4\x83rora The Saturdays urmau s\xc4\x83 lanseze un disc single \xc3\xaen cloaborare cu funda\xc8\x9bia Comic Relief. \xc3\x8enregistrarea promovat\xc4\x83 s-a dovedit a fi o preluare a c\xc3\xa2ntecului \xe2\x80\x9eJust Can\xe2\x80\x99t Get Enough\xe2\x80\x9d a grupului muzical Depeche Mode. Versiunea interpretat\xc4\x83 de forma\xc8\x9bie a debutat pe locul 2 \xc3\xaen ierarhia britanic\xc4\x83, devenind primul extras pe single promovat cu ajutorul Comic Relief ce nu ob\xc8\x9bine prima pozi\xc8\x9bie \xc3\xaen lista din Regatul Unit dup\xc4\x83 o perioad\xc4\x83 de cincisprezece ani (ultimul disc single al organiza\xc8\x9biei ce nu a ocupat prima pozi\xc8\x9bie a fost \xe2\x80\x9eAbsolutely Fabulous\xe2\x80\x9d \xc3\xaen anul 1994). Cu toate acestea, compozi\xc8\x9bia a devenit cel mai bine clasat single al grupului din era Chasing Lights, fiind inclus pe o edi\xc8\x9bie special\xc4\x83 a albumului. Ultimul c\xc3\xa2ntec promovat de pe material a fost \xe2\x80\x9eWork\xe2\x80\x9d. \xc3\x8en ciuda recenziilor pozitive, compozi\xc8\x9bia a ob\xc8\x9binut doar locul 22 \xc3\xaen UK Singles Chart \xc8\x99i pozi\xc8\x9bia cu num\xc4\x83rul 21 \xc3\xaen Irlanda. \xe2\x80\x9eWork\xe2\x80\x9d a fost lansat pentru a coincide cu turneul The Work Tour. Pentru toate realiz\xc4\x83rile din perioada \xc3\xaen care a fost promovat albumul Chasing Lights, The Satudays au primit \xc8\x99ase nominaliz\xc4\x83ri la premiile PopJustice \xc8\x99i o nominalizare la Europe Music Awards 2009.\n_START_SECTION_\n2009 \xe2\x80\x94 2010: \xc2\xabWordshaker\xc2\xbb \xc8\x99i \xc2\xabHeadlines\xc2\xbb\n_START_PARAGRAPH_\n\xc3\x8enaintea lans\xc4\x83rii discului \xe2\x80\x9eWork\xe2\x80\x9d componentele forma\xc8\x9biei au declarat faptul c\xc4\x83 vor lansa un nou material la finele anului 2009, dup\xc4\x83 \xc3\xaencheierea turneului The Work Tour. \xc3\x8en cadrul seriei de concerte, grupul a interpretat \xc8\x99i dou\xc4\x83 c\xc3\xa2ntece \xc3\xaenregistrate pentru viitorul album, \xe2\x80\x9eOne Shot\xe2\x80\x9d \xc8\x99i \xe2\x80\x9eWordshaker\xe2\x80\x9d. \xc3\x8en luna august a avut premiera primul extras pe single, \xe2\x80\x9eForever is Over\xe2\x80\x9d, videoclipul primind difuz\xc4\x83ri odat\xc4\x83 cu sf\xc3\xa2r\xc8\x99itul aceleia\xc8\x99i luni. Materialul, intitulat Wordshaker, a fost lansat \xc3\xaen cursul lunii octombrie a anului 2009, fiind precedat de promovarea c\xc3\xa2ntecului. Discul a debutat pe pozi\xc8\x9bia secund\xc4\x83 \xc3\xaen ierarhia britanic\xc4\x83, devenind cel de-al cincilea \xc8\x99lag\xc4\x83r de top 10 al forma\xc8\x9biei._NEWLINE_Materialul de provenien\xc8\x9b\xc4\x83 a ob\xc8\x9binut locul 9 \xc3\xaen clasamentul UK Albums Chart, c\xc3\xa2\xc8\x99tig\xc3\xa2nd astfel aceea\xc8\x99i pozi\xc8\x9bionare ca \xc8\x99i predecesorul s\xc4\x83u, Chasing Lights. Albumul a \xc3\xaenregistrat un parcurs slab \xc3\xaen urm\xc4\x83toarele s\xc4\x83pt\xc4\x83m\xc3\xa2ni, \xc3\xaen ciuda debutului promi\xc8\x9b\xc4\x83tor. La scurt timp a fost anun\xc8\x9bat\xc4\x83 promovarea c\xc3\xa2ntecului \xe2\x80\x9eEgo\xe2\x80\x9d, cel de-al doilea single extras de pe disc. Compozi\xc8\x9bia s-a bucurat de succes at\xc3\xa2t \xc3\xaen Irlanda, c\xc3\xa2t \xc8\x99i \xc3\xaen Regatul Unit, regiuni unde a c\xc3\xa2\xc8\x99tigat pozi\xc8\x9bion\xc4\x83ri de top 10. Cele cinci componente ale grupului doresc s\xc4\x83 scrie o serie de c\xc3\xa2ntece pentru urm\xc4\x83torul lor album, \xc3\xaen prezent realiz\xc3\xa2nd versurile unor piese aflate pe fe\xc8\x9bele B ale discurilor single.'